PATVIRTINTA

Šiaulių lopšelio-darželio ,,Trys nykštukai“

direktoriaus 2021 m. rugsėjo 17 d.

įsakymu Nr. V-39 (1.3.)

**ŠIAULIŲ LOPŠELIO-DARŽELIO „TRYS NYKŠTUKAI“**

**DARBUOTOJŲ DARBO APMOKĖJIMO SISTEMOS APRAŠAS**

**I SKYRIUS**

**BENDROSIOS NUOSTATOS**

1. Šiaulių lopšelio – darželio „Trys nykštukai“ (toliau-Darželio) darbuotojų darbo apmokėjimo sistemos aprašas (toliau – Aprašas) parengtas vadovaujantis Lietuvos Respublikos valstybės ir savivaldybių įstaigų darbuotojų darbo apmokėjimo ir komisijų narių atlygio už darbą įstatymu (toliau – Įstatymas) ir nustato Darželio darbuotojų, dirbančių pagal darbo sutartis (toliau – darbuotojai), pareigybių lygius ir grupes, pareiginės algos pastoviosios dalies nustatymo kriterijus, pareiginės algos kintamosios dalies nustatymo tvarką ir procentinius dydžius, priemokų ir premijų skyrimo tvarką, mokėjimo už darbą poilsio ir švenčių dienomis, nakties ir viršvalandinį darbą tvarką ir dydžius.

2. Tai, kas nenumatyta Apraše, sprendžiama taip, kaip nustatyta Įstatyme.

**II SKYRIUS**

**DARBUOTOJŲ PAREIGYBIŲ LYGIAI IR GRUPĖS**

3. Darželyje rengiamas pareigybių (etatų) sąrašas **-** dokumentas, kuriame pateikiami pareigybių pavadinimai, pareigybių skaičius, pastoviosios ir kintamosios (arba tik pastoviosios, jeigu Įstatymo nustatyta tvarka kintamoji dalis nenustatyta) dalies koeficientai, jų piniginė išraiška. Tvirtinamas Darželio direktoriaus įsakymu. Didžiausią leistiną darbuotojų, dirbančių pagal darbo sutartis, pareigybių skaičių tvirtina Šiaulių miesto savivaldybės taryba.

4. Darbuotojų pareigybės yra keturių lygių:

4.1. A lygio – pareigybės, kurioms būtinas ne žemesnis kaip aukštasis išsilavinimas:

4.1.1. A1 lygio – pareigybės, kurioms būtinas ne žemesnis kaip aukštasis universitetinis išsilavinimas su magistro kvalifikaciniu laipsniu ar jam prilygintu išsilavinimu;

4.1.2. A2 lygio – pareigybės, kurioms būtinas ne žemesnis kaip aukštasis universitetinis išsilavinimas su bakalauro kvalifikaciniu laipsniu ar jam prilygintu išsilavinimu arba aukštasis koleginis išsilavinimas su profesinio bakalauro kvalifikaciniu laipsniu ar jam prilygintu išsilavinimu, taip pat mokytojų pareigybės;

4.2. B lygio – pareigybės, kurioms būtinas ne žemesnis kaip aukštesnysis išsilavinimas, įgytas iki 2009 metų, ar specialusis vidurinis išsilavinimas, įgytas iki 1995 metų;

4.3. C lygio – pareigybės, kurioms būtinas ne žemesnis kaip vidurinis išsilavinimas ir (ar) įgyta profesinė kvalifikacija;

4.4. D lygio – pareigybės, kurioms netaikomi išsilavinimo ar profesinės kvalifikacijos reikalavimai.

5. Darbuotojų pareigybės skirstomos į šias grupes:

5.1. biudžetinių įstaigų vadovai ir jų pavaduotojai, kurių pareigybės priskiriamos A (A1 ar A2) lygiui, atsižvelgiant į būtiną išsilavinimą toms pareigoms eiti;

5.2. struktūrinių padalinių vadovai ir jų pavaduotojai, kurių pareigybės priskiriamos A (A1 ar A2) arba B lygiui, atsižvelgiant į būtiną išsilavinimą toms pareigoms eiti;

5.3. darbuotojai, su kuriais sudarytos darbo sutartys dėl mentorystės (įgytos patirties perdavimo), kurių pareigybės priskiriamos A (A1 ar A2) lygiui, atsižvelgiant į būtiną išsilavinimą toms pareigoms eiti;

5.4. specialistai, kurių pareigybės priskiriamos A (A1 ar A2) arba B lygiui, atsižvelgiant į būtiną išsilavinimą toms pareigoms eiti; mokytojų pareigybės priskiriamos specialistų A2 lygio pareigybių grupei;

5.5. kvalifikuoti darbuotojai, kurių pareigybės priskiriamos C lygiui;

5.6. darbuotojai, kurių pareigybės priskiriamos D lygiui (toliau – darbininkai).

6. Darželio direktorius, vadovaudamasis Lietuvos Respublikos ekonomikos ir inovacijų ministro patvirtintu Lietuvos profesijų klasifikatoriumi, tvirtina darbuotojų pareigybių sąrašą ir sąraše esančių pareigybių aprašymus.

7. Darbuotojų pareigybės aprašyme nurodoma:

7.1. pareigybės pavadinimas;

7.2. pareigybės grupė;

7.3. konkretus pareigybės lygis;

7.4. specialūs reikalavimai, keliami šias pareigas einančiam darbuotojui (išsilavinimas, darbo patirtis, profesinė kvalifikacija);

7.5. pareigybei priskirtos funkcijos;

7.6. gali būti nurodomas pavaldumas, paskirtis, atsakomybė už pažeidimus, padarytus vykdant savo veiklą, už pareigų netinkamą vykdymą ar nevykdymą, už padarytą materialinę žalą.

**III SKYRIUS**

**DARBUOTOJŲ DARBO UŽMOKESTIS**

8. Darbuotojų darbo užmokestį sudaro:

8.1. pareiginė alga (pastovioji ir kintamoji dalys arba tik pastovioji dalis, jeigu Įstatymo nustatyta tvarka kintamoji dalis nenustatyta);

8.2. priemokos (procentas nuo nustatytos pareiginės algos pastoviosios dalies koeficiento);

8.3. mokėjimas už darbą poilsio ir švenčių dienomis, nakties ir viršvalandinį darbą, budėjimą ir darbą, esant nukrypimų nuo normalių darbo sąlygų;

8.4. premijos (procentas nuo nustatytos pareiginės algos pastoviosios dalies koeficiento ar piniginė išraiška).

IV SKYRIUS

PAREIGINĖS ALGOS PASTOVIOSIOS DALIES KOEFICIENTŲ DYDŽIO NUSTATYMAS

9. Darbuotojų, išskyrus darbininkus, pareiginės algos pastovioji dalis nustatoma pareiginės algos koeficientais (toliau-koeficientas). Koeficiento vienetas yra lygus pareiginės algos baziniam dydžiui, kurį tvirtina Lietuvos Respublikos Seimas. Pareiginės algos pastovioji dalis apskaičiuojama atitinkamą koeficientą dauginant iš pareiginės algos bazinio dydžio.

10. Pareiginės algos pastovioji dalis sulygstama darbo sutartyje pagal Įstatymo nuostatas ir šį Aprašą.

11. Darželio darbuotojų pareiginės algos pastoviosios dalies nustatymas:

11.1.Darželio darbuotojų (išskyrus mokytojus ir pagalbos mokiniui specialistus bei darbininkus) pareiginės algos pastoviosios dalies nustatymas (1 priedas):

11.1.1. koeficientų dydžius nustato Darželio direktorius vadovaudamasis Įstatymo 2, 3, 4 priedais pagal šiuos bendrus kriterijus:

11.1.1.1. pareigybės lygį;

11.1.1.2. vadovaujamo ir/ar profesinio darbo patirtį, kuri apskaičiuojama sumuojant laikotarpius, kai buvo vadovaujama ar dirbamas analogiškas pareigybės aprašyme nustatytas tam tikros profesijos ar specialybės darbas arba vykdytos analogiškos pareigybės aprašyme nustatytos funkcijos;

11.1.1.3. veiklos sudėtingumą:

11.1.2. A ir B lygio specialistams koeficientas nustatomas pagal šiuos pagrindinius kriterijus detalizuojančius kriterijus:

11.1.2.1. vykdomos tik pareigybės aprašyme nustatytos funkcijos, vyrauja pasikartojančios, aiškios užduotys, jų atlikimui nereikalingi papildomi įgūdžiai, sprendimai savarankiškai nepriimami;

11.1.2.2. darbas susijęs su informacijos teikimu valstybės ir savivaldybės institucijoms, funkcijoms atlikti savarankiškai pasirenkamas būdas ar metodas, reikalingi papildomi įgūdžiai ir specialios žinios ir/ ar informacinių sistemų ir/ar darbo vietų priežiūra;

11.1.2.3. darbuotojo veikla nuolat susijusi su dokumentų rengimu, aiškinimu, išvadų teikimu, apskaitos tvarkymu arba atsiskaitymų kontrole, ataskaitų sudarymu, Europos Sąjungos ar kitos tarptautinės finansinės veiklos įgyvendinimo veiklomis, vyrauja užduotys, reikalaujančios savarankiškai ieškoti informacijos ir galimų sprendimų, funkcijoms atlikti savarankiškai pasirenkamas būdas ar metodas, reikalingi papildomi įgūdžiai ir specialios žinios;

11.1.3. C lygio kvalifikuotų darbuotojų pareigybės koeficientas nustatomas pagal šiuos pagrindinius kriterijus detalizuojančius kriterijus:

11.1.3.1. mažai sudėtingos užduotys, vykdomos tik pareigybės aprašyme nustatytos funkcijos;

11.1.3.2. funkcijoms atlikti savarankiškai pasirenkamas būdas ar metodas, priimami sprendimai;

11.1.3.3. reikalingi papildomi įgūdžiai ir specialios žinios ir/ ar informacinių sistemų ir/ar darbo vietų priežiūra.

11.2. Darbininkų pareiginės algos pastovioji dalis nustatoma minimalios mėnesinės algos dydžio.

11.3. Nustatant koeficientus atsižvelgiama į Darželiui skirtas darbo užmokesčio lėšas.

11.4. Darbuotojų profesinio, vadovaujamo darbo patirtis nustatoma įvertinus darbuotojų asmens bylose esančius duomenis. Kilus abejonių dėl darbuotojo profesinio, vadovaujamo darbo patirties, įgytos kitose darbovietėse, raštvedės prašymu darbuotojas turi pateikti profesinio, vadovaujamo darbo patirtį, įgytą kitose darbovietėse, įrodančius dokumentus. Nepateikus dokumentų, vertinama Darželyje įgyta darbo patirtis.

11.5. Atitinkamai pareigybės grupei pagal Įstatymą priskirtiems darbuotojams pareiginės algos pastoviosios dalies koeficientas nustatomas iš naujo:

11.5.1. pakeitus Įstatymo 2, 3, 4 priedus;

11.5.2. pasikeitus darbuotojų pareigybių skaičiui;

11.5.3. pasikeitus vadovaujamo darbo patirčiai;

11.5.4. pasikeitus darbuotojų profesinio darbo patirčiai;

11.5.5. pasikeitus darbuotojo funkcijų pobūdžiui ar kvalifikacijai arba atsiradus kitų aplinkybių, dėl kurių būtina iš naujo įvertinti darbuotojui nustatytą pareiginės algos pastoviosios dalies koeficientą. Darželio direktoriaus įsakyme turi būti nurodomi koeficiento didinimo motyvai.

11.6. Mokytojų ir pagalbos mokiniui specialistų pareiginės algos pastoviosios dalies koeficientų dydžio nustatymas (2 priedas):

11.6.1.mokytojų ir pagalbos mokiniui specialistų pareiginės algos pastovioji dalis nustatoma pagal Įstatymo 5 priedą, atsižvelgiant į pedagoginio darbo stažą, kvalifikacinę kategoriją ir veiklos sudėtingumą;

11.6.2. pareiginės algos pastoviosios dalies koeficientas dėl veiklos sudėtingumo **turi būti** didinamas, atsižvelgiant į šiuos kriterijus:

11.6.2.1. Ikimokyklinio ugdymo auklėtojams, priešmokyklinio ugdymo pedagogams, meninio ugdymo mokytojams, dirbantiems pagal ikimokyklinio ir (arba) priešmokyklinio ugdymo programas,

didinamas 5 proc.:

11.6.2.1.1. jeigu grupėje ugdomi 2 ir daugiau vaikų, dėl įgimtų ar įgytų sutrikimų turinčių vidutinių specialiųjų ugdymosi poreikių, ir (arba) 1-3 vaikai, dėl įgimtų ar įgytų sutrikimų turintis didelių ar labai didelių specialiųjų ugdymosi poreikių;

11.6.2.1.2. jeigu grupėje ugdomas vienas ir daugiau užsieniečių ar Lietuvos Respublikos piliečių, atvykusių gyventi į Lietuvos Respubliką, nemokančių valstybinės kalbos, dvejus metus nuo mokinio (mokinių) mokymosi pradžios Lietuvos Respublikoje.

11.6.2.2. Ikimokyklinio ugdymo auklėtojams, priešmokyklinio ugdymo pedagogams, meninio ugdymo mokytojams, dirbantiems pagal ikimokyklinio ir (arba) priešmokyklinio ugdymo programas, didinamas 10 proc.:

11.6.2.2.1. jeigu grupėje ugdomi 4 ir daugiau vaikų, dėl įgimtų ar įgytų sutrikimų turinčių vidutinių specialiųjų ugdymosi poreikių, ir (arba) 1-3 vaikai, dėl įgimtų ar įgytų sutrikimų turintis didelių ar labai didelių specialiųjų ugdymosi poreikių;

11.6.2.3. jeigu grupėje dirba mokytojo padėjėjas, ikimokyklinio ugdymo auklėtojams, priešmokyklinio ugdymo pedagogams, meninio ugdymo mokytojams, dirbantiems pagal ikimokyklinio ir (arba) priešmokyklinio ugdymo programas, pastoviosios dalies koeficientas dėl veiklos sudėtingumo didinamas 5 proc.

11.6.2.4. Logopedams, socialiniams pedagogams, specialiesiems pedagogams, judesio korekcijos specialistams didinamas 5 proc.:

11.6.2.4.1. kurie dirba su 5 - 10 vaikų dėl įgimtų ar įgytų sutrikimų turinčiais didelių ar labai didelių specialiųjų ugdymosi poreikių;

11.6.2.5. Logopedams, socialiniams pedagogams, specialiesiems pedagogams, judesio korekcijos specialistams didinamas 10 proc.:

11.6.2.5.1. kurie dirba su 10 - 15 vaikų dėl įgimtų ar įgytų sutrikimų turinčiais didelių ar labai didelių specialiųjų ugdymosi poreikių;

11.6.2.6. Logopedams, socialiniams pedagogams, specialiesiems pedagogams, judesio korekcijos specialistams didinamas 15 proc.:

11.6.2.6.1. kurie dirba su 15 ir daugiau vaikų dėl įgimtų ar įgytų sutrikimų turinčiais didelių ar labai didelių specialiųjų ugdymosi poreikių;

11.6.3. Ikimokyklinio ugdymo auklėtojų, priešmokyklinio ugdymo pedagogų, muzikos mokytojų, pagalbos vaikui specialistų pareiginės algos pastoviosios dalies koeficientai dėl veiklos sudėtingumo gali būti didinami 5-20 procentų, atsižvelgiant į šiuos kriterijus:

11.6.3.1. už ugdymo inovacijų, savitos pedagoginės sistemos, specializuoto ugdymo krypties ilgalaikį diegimą/koordinavimą ugdymo procese – 5 procentais;

11.6.3.2. už vadovavimą/koordinavimą (ilgalaikiam, visai įstaigai aktualiam, tarptautiniam, papildomus finansavimo šaltinius pritraukiančiam) projektui – 5 procentais;

11.6.3.3. už mentoriavimą/mentoriavimo koordinavimą jauniems/nepatyrusiems pedagogams – 5 procentais;

11.6.3.4. už sisteminį socialinių - emocinių programų vykdymą grupėje („Zipio draugai“, „Kimochis“ ir kt.) – 5 procentais;

11.6.3.5. už sudėtingesnį darbą adaptaciniu laikotarpiu su ankstyvojo amžiaus ugdytiniais iki 10 procentų.

11.7. Direktoriaus pavaduotojo ugdymui pareiginės algos pastovioji dalis nustatoma pagal Įstatymo 5 priedą, atsižvelgiant į Darželyje ugdomų mokinių skaičių, pedagoginio darbo stažą ir veiklos sudėtingumą (2 priedas). Pareiginės algos pastoviosios dalies koeficientas dėl veiklos sudėtingumo turi būti didinamas, atsižvelgiant į šiuos kriterijus:

11.7.1. jeigu Darželyje ugdoma 10 ir daugiau mokinių, dėl įgimtų ar įgytų sutrikimų turinčių didelių ar labai didelių specialiųjų ugdymosi poreikių, didinamas 5-10 proc. (procentų dydis priklauso nuo Darželiui skirtų darbo užmokesčio lėšų);

11.7.2. jeigu Darželyje ugdoma 10 ir daugiau užsieniečių arba/ar Lietuvos Respublikos piliečių, atvykusių gyventi į Lietuvos Respubliką, nemokančių valstybinės kalbos, dvejus metus nuo mokinio mokymosi pradžios Lietuvos Respublikoje, didinamas 5 procentais .

11.8. Pareiginės algos pastoviosios dalies koeficientas dėl veiklos sudėtingumo gali būti didinamas, atsižvelgiant į šiuos kriterijus:

11.8.1. Direktoriaus pavaduotojo ugdymui:

11.8.1.1. jeigu vykdoma įvairiapusiška įstaigos veikla (nuoseklus gabių vaikų ugdymas, tarptautinių, šalies renginių organizavimas ir kt.) – 5 procentais;

11.8.1.2. jeigu dalyvaujama projektinėse veiklose, kurios papildomai pritraukia finansavimo šaltinių - 5 procentais;

11.8.1.3. jeigu vadovaujama ilgalaikiam ugdymo inovacijų diegimui – 5 procentais.

11.9. Ikimokyklinio ugdymo auklėtojų, priešmokyklinio ugdymo pedagogų, logopedų, tiflopedagogų, socialinių pedagogų, specialiųjų pedagogų, judesio korekcijos specialistų, direktoriaus pavaduotojo ugdymui pastoviosios dalies koeficientas gali būti didinamas ne daugiau kaip 25 procentais.

11.10. Pareiginės algos pastoviosios dalies koeficientas nustatomas iš naujo**:**

11.10.1. pakeitus Įstatymo 5 priedą;

11.10.2. pasikeitus pedagoginio darbo stažui;

11.10.3. pasikeitus pedagogo ar pagalbos mokiniui specialisto kvalifikacinei kategorijai;

11.10.4. pasikeitus vaikų skaičiui;

11.10.5. nustačius, kad pavaduotojo ugdymui pareiginė alga (pastovioji dalis kartu su kintamąja dalimi) viršija praėjusio ketvirčio įstaigos darbuotojų 4 vidutinius pareiginių algų (pastoviųjų dalių kartu su kintamosiomis dalimis) dydžius.

11.11. Darbuotojai, pasikeitus išsilavinimui, darbo stažui, kvalifikacinei kategorijai, pateikia pasikeitusias sąlygas įrodančius dokumentus Darželio direktoriui dėl pareiginės algos pastoviosios dalies pakeitimo. Pareiginės algos pastovioji dalis pasikeitus išsilavinimui ir darbo stažui perskaičiuojama nuo dokumentų pateikimo dienos, pareiginės algos pastovioji dalis pasikeitus kvalifikacinei kategorijai perskaičiuojama vadovaujantis Mokytojų ir pagalbos mokiniui specialistų (išskyrus psichologus) atestacijos nuostatais.

**V SKYRIUS**

**PAREIGINĖS ALGOS KINTAMOSIOS DALIES NUSTATYMAS**

12. Darbuotojų (išskyrus mokytojus ir pagalbos mokiniui specialistus ir darbininkus) pareiginės algos kintamosios dalies nustatymas priklauso nuo praėjusių metų veiklos vertinimo pagal darbuotojui nustatytas metines užduotis, pasiektus rezultatus ir jų vertinimo rodiklius bei gebėjimus atlikti pareigybės aprašyme nustatytas funkcijas.

13. Pareiginės algos kintamoji dalis, atsižvelgiant į praėjusių metų veiklos vertinimą ir Darželiui skirtus asignavimus nustatoma iki kito darbuotojų kasmetinio veiklos vertinimo ir gali siekti iki 40 procentų pareiginės algos pastoviosios dalies:

13.1. įvertinus praėjusių kalendorinių metų darbuotojo veiklą labai gerai, atsižvelgiant į atliktų užduočių svarbą Darželio veiklos tobulinimui ir pokyčių įgyvendinimui, nustatoma iki 40 procentų pareiginės algos pastoviosios dalies dydžio kintamoji dalis ir gali būti skiriama iki 100 procentų premija, atsižvelgiant į Darželio darbo užmokesčiui skirtas lėšas.

13.2. pareiginės algos kintamoji dalis, atsižvelgiant į praėjusių metų veiklos vertinimą, nustatoma vieneriems metams;

13.3. pareiginės algos kintamoji dalis yra skiriama nuo pareiginės algos pastoviosios dalies koeficiento dydžio nustatyto darbo sutartyje;

13.4. darbuotojo pareiginės algos kintamoji dalis gali būti nustatyta priėmimo į darbą metu, taip pat darbuotojui grįžus iš vaiko priežiūros atostogų, atsižvelgiant į darbuotojo profesinę kvalifikaciją ir jam keliamus uždavinius, tačiau ne didesnė kaip 20 procentų pareiginės algos pastoviosios dalies ir ne ilgiau kaip vieneriems metams;

13.5. perkėlus darbuotoją į kitas pareigas, pareiginės algos kintamosios dalies procentinis dydis, nustatytas už praėjusių metų veiklos vertinimą, išlieka iki kito biudžetinės įstaigos darbuotojo kasmetinio veiklos vertinimo.

13.6. jei darbuotojo veikla vertinama:

13.6.1. LABAI GERAI 10-15 proc. jei darbuotojas visas planuotos užduotis įvykdė laiku ir viršyti sutartiniai vertinimo rodikliai. Atliktos užduotys orientuotos į įstaigos veiklos pokytį ar proceso vertinimo rodiklius, atliktos užduotys reikšmingos Darželio strateginio ir/ar veiklos plano įgyvendinimui, susijusios su Darželyje įgyvendintais ar įgyvendinamais pokyčiais, užduočių atlikimas pareikalavo iš darbuotojo visapusiško informacijos valdymo, efektyvaus darbo laiko paskirstymo , racionaliausio būdo/metodo parinkimo ir kitų asmeninių ir profesinių įgūdžių, labai gerai geba atlikti pareigybės aprašyme nustatytas funkcijas;

13.6.2. GERAI iki 10 proc. jei darbuotojas visas planuotos užduotis įvykdė laiku ir viršijo kai kuriuos sutartinius vertinimo rodiklius, labai gerai geba atlikti pareigybės aprašyme nustatytas funkcijas.

13.7. Įvertinus praėjusių kalendorinių metų darbuotojo veiklą patenkinamai, kintamoji dalis nenustatoma.

13.8. Konkrečius lopšelio-darželio darbuotojų pareiginės algos kintamosios dalies dydžius, įvertinęs darbuotojų praėjusių metų veiklą, nustato direktorius įsakymu.

13.9. Įvertinus praėjusių kalendorinių metų darbuotojo veiklą nepatenkinamai, vieneriems metams nustatomas 5 procentais mažesnis pareiginės algos pastoviosios dalies koeficientas (tačiau ne mažesnis, nei Įstatyme tai pareigybei nustatytas minimalus koeficientas).

13.10. Darbuotojas priimtus sprendimus dėl jo kasmetinio veiklos vertinimo turi teisę skųsti darbo ginčams nagrinėti nustatyta tvarka.

VI SKYRIUS

PRIEMOKŲ, PREMIJŲ, MATERIALINIŲ PAŠALPŲ MOKĖJIMAS

14.Darbuotojui, atsižvelgiant į atliekamų funkcijų ar užduočių sudėtingumą, mastą ir pobūdį bei Darželiui skirtus asignavimus, gali būti skiriamos priemokos:

14.1. už papildomą darbo krūvį, kai yra padidėjęs darbų mastas, atliekant pareigybės aprašyme nustatytas funkcijas, bet neviršijama nustatyta darbo laiko trukmė:

14.1.1. už vadovavimą/koordinavimą ilgalaikiam, Darželio direktoriaus patvirtintam, visai įstaigai aktualiam projektui (projekto įgyvendinimo laiku) – 5 proc.

14.1.2. už mentoriavimą jauniems pedagogams – 5 proc.;

14.1.3. už vadovavimą direktoriaus įsakymu patvirtintoms nuolat veikiančioms darbo grupėms – 5 proc.

14.1.4. už ugdymo inovacijų ilgalaikį diegimą/koordinavimą ugdymo procese (pateikus su tiesioginiu vadovu suderintas veiklos kryptis) – 5 proc.;

14.1.5. už sisteminį programų vykdymą („Zipio draugai“, „Kimochi“ ir kt. ) – 5 proc.

14.1.6. už darbą lopšelio grupėje vaikų adaptacijos laikotarpiu rugsėjo-spalio mėn. (ikimokyklinio ugdymo auklėtojams ir auklėtojų padėjėjams) – 5**-**10 proc.

14.1.7. kai darbuotojas inicijuoja ir organizuoja renginius (veiklą, parodą, projektą ir pan.) visai Darželio bendruomenės, miesto, šalies lygmeniu – 5 procentai;

14.1.8. už trumpalaikių (vienkartinių) užduočių, susijusių su Darželio veikla, atlikimą – 5 procentai;

14.3. nurodytos priemokos gali būti mokamos iš karto atlikus užduotis arba esant darbo užmokesčio ekonomijai metų gale. Priemokų, atlikus kelias užduotis, suma negali viršyti 30 proc.;

14.4. už papildomų pareigų ar užduočių, nenustatytų pareigybės aprašyme ir suformuluotų raštu, vykdymą mokama 5-30 proc. priemoka, atsižvelgiant į pareigų ar užduočių sudėtingumą, reikalingus išteklius ir kitas sąlygas;

14.5. už darbą, esant nukrypimų nuo normalių darbo sąlygų – 10 proc.

15. 14.1 punktuose nustatytos priemokos gali būti skiriamos ne ilgiau kaip iki kalendorinių metų pabaigos. Šių priemokų ir pareiginės algos kintamosios dalies suma negali viršyti 60 procentų nustatytos pareiginės algos pastoviosios dalies dydžio

16. Jeigu pablogėja darbuotojų, atliekančių papildomą darbo krūvį, paskirtas papildomas pareigas ar užduotis, darbo rezultatai arba jie nustoja pavaduoti kitus darbuotojus, nevykdo paskirtų papildomų pareigų ar užduočių, tiesioginis darbuotojo vadovas teikia motyvuotą siūlymą Darželio direktoriui dėl priemokos sumažinimo arba mokėjimo nutraukimo.

17. Už laikinai nesančių (liga, atostogos ir kt. priežastys) ikimokyklinio ugdymo auklėtojų ir priešmokyklinio ugdymo pedagogų funkcijų vykdymą apmokama vadovaujantis Darbo Kodeksu už faktiškai dirbtą laiką pagal pavaduojančiam pedagogui nustatytą pareiginės algos pastoviosios dalies koeficientą (susitarimas dėl papildomo darbo). Už šį darbo laiką nemokama kaip už viršvalandžius.

18. Už darbą poilsio dieną, kuri nenustatyta pagal darbo (pamainos) grafiką, švenčių dieną mokamas dvigubas darbuotojo darbo užmokestis.

19. Už darbą naktį ir viršvalandinį darbą mokamas pusantro darbuotojo darbo užmokesčio dydžio užmokestis. Už viršvalandinį darbą poilsio dieną, kuri nenustatyta pagal darbo (pamainos) grafiką, ar viršvalandinį darbą naktį mokamas dvigubas darbuotojo darbo užmokestis, o už viršvalandinį darbą švenčių dieną – dviejų su puse darbuotojo darbo užmokesčio dydžių užmokestis.

20. Centro darbuotojams gali būti skiriamos premijos, neviršijant darbo užmokesčiui skirtų lėšų:

20.1. atlikus vienkartines ypač svarbias Darželio veiklai užduotis, kurios atitinka vieną ar daugiau šių kriterijų: įdiegtos/diegiamos ugdymo inovacijos, parengti šalies ar tarptautinio lygmens projektai ir gautas finansavimas jiems vykdyti, patirtis pristatoma respublikiniuose ir tarptautiniuose renginiuose, reikšmingai prisidedama prie Darželio kokybės vadybos sistemos diegimo, yra svarbios ir (ar) didelio masto darbuotojo vykdomų funkcijų požiūriu, reikšmingai prisidedama prie Darželio vidaus administravimo veiklos ar šios veiklos gerinimo ir kitos Darželio veiklai svarbios užduotys:

20.1.1. jei atitinka 1 (vieną) 20.1 p. nurodytą kriterijų – 20-40 proc. (darbuotojams, atitinkantiems vienodus kriterijus, atsižvelgiant į darbo užmokesčiui skirtas lėšas, skiriama vienodo dydžio premija);

20.1.2. jei atitinka 2 (du) ir daugiau 20.1 p. nurodytų kriterijų – 50 -100 proc. (darbuotojams, atitinkantiems vienodus kriterijus, atsižvelgiant į darbo užmokesčiui skirtas lėšas, skiriama vienodo dydžio premija);

20.2. labai gerai įvertinus darbuotojo veiklą–– ne didesnio nei darbuotojui nustatytos vienos pareiginės algos pastoviosios dalies dydžio. Premijos dydis skiriamas atsižvelgus į atliktų užduočių sudėtingumą, apimtis, naudą Darželio veiklai, darbuotojo pademonstruotą kvalifikaciją atliekant užduotis (visapusišką informacijos valdymą atliekant užduotis, efektyvų darbo laiko paskirstymą, racionaliausio būdo/metodo pasirinkimą užduotims atlikti ir pan.) ir kt.

20.3. įgijus teisę gauti socialinio draudimo senatvės pensiją ir darbuotojo iniciatyva nutraukus darbo sutartį – ne didesnio nei darbuotojui nustatytos vienos pareiginės algos pastoviosios dalies dydžio.

21. Kiekvienu atveju, nurodytu šio Aprašo 20 punkte, nurodyta premija gali būti skiriama ne daugiau kaip kartą per metus

22. Premija negali būti skiriama darbuotojui, per paskutinius 12 mėnesių padariusiam darbo pareigų pažeidimą;

23. Premija mokama vienam darbuotojui (1 etatui), nepriklausomai kiek jis užima pareigų ar dirba etatų šioje įstaigoje.

24. Konkretų premijos dydį, nurodydamas, už ką skiriama, nustato Darželio direktorius.

25. **Materialinės pašalpos gali būti skiriamos:**

25.1. darbuotojams, kurių materialinė būklė tapo sunki:

25.1.1. dėl jų pačių ligos, artimųjų giminaičių, sutuoktinio, partnerio, sugyventinio, jo tėvų, vaikų (įvaikių), brolių (įbrolių) ir seserų (įseserių), taip pat išlaikytinių, kurių globėju ar rūpintoju įstatymų nustatyta tvarka yra paskirtas darbuotojas, ligos, stichinės nelaimės ar turto netekimo, jeigu yra pateiktas darbuotojo rašytinis prašymas ir atitinkamą aplinkybę patvirtinantys dokumentai, skiriama iki 2 minimalių mėnesinių algų dydžio materialinė pašalpa;

25.1.2. mirus darbuotojui, jo šeimos nariams išmokama iki 2 minimaliųjų mėnesinių algų dydžio materialinė pašalpa, jeigu yra šeimos narių rašytinis prašymas ir pateikti mirties faktą patvirtinantys dokumentai;

26. Materialinę pašalpą darbuotojams ar jų šeimos nariams skiria Darželio direktorius, neviršijant Darželiui skirtų asignavimų.

**VII SKYRIUS**

**DARBO LAIKO APSKAITA**

27. Darbo užmokestis apskaičiuojamas remiantis užpildytais ir buhalterijai pateiktais darbo laiko apskaitos žiniaraščiais. Darbo laiko apskaitos žiniaraščio formą tvirtina Darželio direktorius.

28. Darbuotojų darbo laiko apskaitos žiniaraščius pildo Darželio raštvedė arba kitas direktoriaus įsakymu paskirtas darbuotojas. Užpildyti ir atsakingų asmenų pasirašyti darbo laiko apskaitos žiniaraščiai perduodami centralizuotai buhalterijai.

**VIII SKYRIUS**

**DARBO UŽMOKESČIO MOKĖJIMAS**

29. Iš priskaičiuoto darbo užmokesčio išskaičiuojama:

30.1. įstatymų nustatyti mokesčiai (GPM ir VSD);

30.2. antstolių nurodytos sumos. Šie išskaitymai vykdomi gavus iš antstolių patvarkymus, kurie patvirtina darbuotojo pareigą mokėti alimentus, skolą už trūkumus, žalos atlyginimą ar kitus įsiskolinimus;

30.3. sumos, permokėtos dėl skaičiavimo klaidų;

30.4. sumos atlyginti žalai, kurią darbuotojas dėl savo kaltės padarė darbdaviui;

30.5. sumos išieškoti atostoginiams už suteiktas atostogas, viršijančias įgytą teisę į visos trukmės ar dalies kasmetines atostogas, darbo sutartį nutraukus darbuotojo iniciatyva be svarbių priežasčių (LR darbo kodekso 55 straipsnis);

31. darbo užmokestis lopšelio-darželio darbuotojams mokamas du kartus per mėnesį, esant darbuotojo raštiškam prašymui – kartą per mėnesį. Už pirmąją mėnesio pusę kiekvieno mėnesio 15 dieną mokamas avansas. Už antrąją mėnesio pusę paskutinę einamojo mėnesio dieną išmokama tiksliai apskaičiuota suma, atėmus jau išmokėtą avansą ir visus priklausančius išskaitymus;

32. atsižvelgiant į galimus finansinių lėšų gavimo sutrikimus ne dėl lopšelio-darželio kaltės, darbo užmokesčio mokėjimo terminai gali būti keičiami apie tai informuojant darbuotojus;

33. darbo užmokesčio apskaita tvarkoma centralizuotos buhalterijos;

34. avansui apskaičiuoti ir išmokėti sudaromas darbuotojų sąrašas buhalterine programa. Avanso suma rašoma eurais be centų.

35. sudarytus avanso ir darbo užmokesčio priskaitymų žiniaraščius pasirašo centralizuotos buhalterijos vyriausiasis buhalteris ir direktorius;

36. kiekvienų kalendorinių metų darbo užmokesčio duomenys kaupiami Asmeninėse sąskaitose – kortelėse;

37. darbo užmokestis lopšelio-darželio darbuotojams pervedamas į darbuotojo nurodytą banko sąskaitą.

**IX SKYRIUS**

**LIGOS PAŠALPOS MOKĖJIMAS**

38. Ligos pašalpa mokama už pirmąsias dvi kalendorines ligos dienas, sutampančias su darbuotojo darbo grafiku. Mokama ligos pašalpa yra 62,06 procento darbuotojo vidutinio darbo užmokesčio, apskaičiuoto Lietuvos Respublikos Vyriausybės nustatyta tvarka.

39. Pagrindas skirti ligos išmoką yra nedarbingumo pažymėjimas.

**X SKYRIUS**

**BAIGIAMOSIOS NUOSTATOS**

40. Aprašas gali būti keičiamas, papildomu Darželio direktoriaus įsakymu, suderinus su Darbo taryba.

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**